Къэбэрдей-Балъкъэр Республикэм и Iэтащхьэ КIуэкIуэ Казбек КъБР-м и прокуратурэм и лэжьакIуэхэм, IэнатIэм и ветеранхэм я махуэшхуэмкIэ йохъуэхъу
Республикэ прокуратурэм и коллегием и зэIущIэм КъБР-м и Iэтащхьэр IэнатIэм и лэжьакIуэхэмрэ ветеранхэмрэ я махуэшхуэмкIэ ехъуэхъуащ. Абы къыхигъэщхьэхукIащ нобэ прокуратурэм щылажьэхэм нэхъыжьхэм къыхуагъэна хабзэфIхэм зэрахуэпэжыр икIи я къалэныр IэкIуэлъакIуэу икIи егугъуу зэрырахьэкIыр.
«Дэ пщIэшхуэ худощI Къэбэрдей-Балъкъэрым законымрэ хабзэмрэ щыхъумэным хуэгъэзауэ фэ евгъэкIуэкI лэжьыгъэм. Иджыпсту ди щIыналъэм жылагъуэ-политикэ щытыкIэ зэпIэзэрыт зэрыщыщыIэм, цIыхухэр зэгурыIуэу зэрыщызэдэлажьэм, шэч хэмылъу, я фIыщIэ хэлъщ фи IэнатIэм и лэжьакIуэхэм», — жиIащ КIуэкIуэ Казбек.
КъБР-м и Iэтащхьэм къигъэлъэгъуащ мы гъэми, къыкIэлъыкIуэну адрей илъэсхэри республикэм и къэрал властым и органхэмрэ прокуратурэмрэ лъэпкъ проектхэр гъэзэщIэным ехьэлIа къалэн инхэр икIи жэуаплыныгъэшхуэ зыпылъхэр дагъэкIыну къазэрыпэщытыр икIи абы хиубыдэу къэрал мылъкур зэгъэзэхуауэ къагъэсэбэпыным ткIийуэ кIэлъыплъын зэрыхуейр. Абы къыдэкIуэу гулъытэшхуэ ягъуэтын хуейщ нэхъ хуэмыщIауэ псэухэм я социальнэ хуитыныгъэхэр хъумэным, балигъ мыхъуахэм къащхьэщыжыным, хьэрычэтыщIэхэм щытракъузэ къэмыгъэхъуным, лэжьыгъэмкIэ законодательствэм ткIийуэ тетыным, щIыуэпсым и хъугъуэфIыгъуэхэмрэ дыкъэзыухъуреихь дунеймрэ хъумэным, цIыхухэм я гъащIэр, я псэукIэр зэлъыта нэгъуэщI Iуэхухэм.
КIуэкIуэ К. В. прокуратурэм и лэжьакIуэхэм я къалэнхэр хьэлэлу зэрырагъэкIуэкIыр къыхигъэщхьэхукIащ. ФIыщIэ хэха абы яхуищIащ законыр гъэбыдэным илъэс куэдкIэ телэжьа, Iуэхум хьэлэлу пэрыт лэжьакIуэхэм я щIэблэщIэхэр зыгъэса ветеранхэм.
«Дэ псоми ди мурадыр зыщ — ар цIыхубэм я шынагъуэншагъэмрэ ефIэкIуэныгъэмрэщ. ФIыщIэ ин зыпылъ а къалэныр щыдэкIынур властым и органхэмрэ хабзэхъумэ IэнатIэхэмрэ я къарур зрагъэуIумэщ, ахэр быдэу зэпыщIауэ зэдэлажьэмэщ. Ар дэ нэгъэсауэ къыдгуроIуэ, икIи Къэбэрдей-Балъкъэрым исхэм я Iуэхур дэгъэкIыным хуэунэтIауэ ди зэдэлэжьэныгъэм адэкIи зедгъэужьынущ», — жиIащ щIыналъэм и унафэщIым.
КIуэкIуэ Казбек республикэм и прокуратурэм и лэжьакIуэхэм ехъуэхъуащ ахэр зыпэрыт IэнатIэ мытыншым, ауэ икъукIэ мыхьэнэшхуэ зиIэм ехъулIэныгъэхэр къыщахьыну, узыншагъэ быдэ, унагъуэ насып яIэну.
КъБР-м и Iэтащхьэмрэ
Правительствэмрэ я
пресс-IуэхущIапIэ.
